Pensilvaniya almanları
Pensilvaniya almanları (alm. Pennsylvania Dutch‎) - Amerika Birləşmiş Ştatlarının Pensilvaniya ştatında yaşayan alman əsilli şəxslərin təşkil etdiyi etnik qrup. Etnik qrupun əsası XVII, XVIII və XIX əsrlərdə Palatin və digər alman dilli ərazilər başda olmaqla, Almaniya, Hollandiya, İsveçrə və Fransa kimi ölkələrdən gəlmiş almanlar tərəfindən qoyulmuşdur. Pensilvaniya almanları arasında Baden-Vürtemberq, Hessen, Saksoniya, Reynland və Elzas-Lotaringiya bölgələrindən gəlmiş şəxslər üstünlük təşkil etmişdir. Etnik qrupun əcdadları palatin almancası və digər cənub alman ləhcələrində danışırdılar; Palatin, İngilis və digər alman dialektlərinin qarışması bu gün istifadə olunan kimi Pensilvaniya almancası dilini formalaşdırmışdır. Bəzi mənbələrdə etnik qrupun adı Pensilvaniya hollandları formasında verilmişdir. Halbuki, Pensilvaniya almanlarının indiki Hollandiyaya və ya bu ərazidən Amerika Birləşmiş Ştatlarına köçmüş şəxslərlə heç bir əlaqəsi yoxdur. Orta əsrlərdə ingilis dilindəki (ing. Dutch) sözü alman dilini və ya bu dilin müxtəlif dialektlərini danışan insanları adlandırmaq üçün istifadə olunurdu. XX əsrdən etibarən isə (ing. Dutch) Hollandiyanı və yaxud bu ölkədən olan insanları təsvir etmək üçün istifadə olunmağa başlandı. Bu baxımdan bu gün belə ingiliscə olan mənbələrdə Pensilvaniya almanları deyildikdə, hərdən Pensilvaniya hollandları başa düşülür və bu adlandırma müəyyən çaşqınlıq yaradır. Pensilvaniya ərazisində XIX əsrdən etibarən müəyyən holland immiqrantlar yaşasa, onlar heç vaxt ayrıca bir etnik qrup olaraq formalaşa bilməyiblər. Pensilvaniya almanları amişlərlə qurduqları sıx əlaqələlər diqqət çəkiblər.